กัลฟ์ เซ็นสัญญากิจการร่วมค้า ซื้อขายไฟฟ้าและน้ำเย็น โครงการ วัน แบงค็อก
ลงนามสัญญาซื้อขายไฟฟ้ากำลังผลิตติดตั้ง 240 เมกะวัตต์ น้ำเย็นขนาดกำลังผลิตติดตั้ง 36,000 ตันความเย็น เป็นเวลา 30 ปี มูลค่าโครงการ 3,570 ล้านบาท
10 ม.ค. 2563

ลงนามสัญญาซื้อขายไฟฟ้ากำลังผลิตติดตั้ง 240 เมกะวัตต์ น้ำเย็นขนาดกำลังผลิตติดตั้ง 36,000 ตันความเย็น เป็นเวลา 30 ปี มูลค่าโครงการ 3,570 ล้านบาท
น.ส.ยุพาพิน วังวิวัฒน์ กรรมการบริหาร บริษัท กัลฟ์ เอ็นเนอร์จี ดีเวลลอปเมนท์ (GULF) เปิดเผยว่า ตามที่บริษัทฯได้จัดตั้งบริษัท แบงค็อก สมาร์ท เอ็นเนอร์จี (BSE) ซึ่งเป็นกิจการร่วมค้าระหว่างบริษัทฯ Mitsui &amp; Co.,Ltd.และ Tokyo Gas Engineering Solutions Corporation โดยมีสัดส่วนการถือหุ้นเท่ากันทุกรายที่ 33.33% เพื่อถือหุ้นในบริษัทอื่น (บริษัทโฮลดิ้ง ) เพื่อดำเนินโครงการระบบจำหน่ายกระแสไฟฟ้า และระบบผลิตน้ำเย็นแบบรวมศูนย์ ให้แก่โครงการ วัน แบงค็อก (One Bangkok)นั้น
เมื่อวันที่ 6 ม.ค.63 BSE ได้เข้าลงนามสัญญาผู้ถือหุ้นกับบริษัท วัน พาวเวอร์เซอร์วิสเซส ซึ่งเป็นบริษัทย่อยของบริษัท วัน แบงค็อก เพื่อดำเนินโครงการระบบจำหน่ายกระแสไฟฟ้าให้แก่โครงการ วัน แบงค็อก ผ่าน BSE โดย BSE มีสัดส่วนการถือหุ้น 40% และบริษัท วัน พาวเวอร์ เซอร์วิสเซส ถือหุ้น 60%
นอกจากนี้ ในวันเดียวกัน BSE ยังได้เข้าลงนามสัญญาผู้ถือหุ้นกับบริษัท วัน ดีซีเอส เซอร์วิสเซส ซึ่งเป็นบริษัทย่อยของบริษัท วัน แบงค็อก เพื่อดำเนินโครงการระบบผลิตน้ำเย็นแบบรวมศูนย์ให้แก่โครงการ วัน แบงค็อก ผ่านบริษัท แบงค็อก สมาร์ท ดีซีเอส (BSD)โดย BSE มีสัดส่วนการถือหุ้น 49% และบริษัท วัน ดีซีเอส เซอร์วิสเซส ถือหุ้น 51%
เมื่อวันที่ 9 ม.ค.63 BSP และ BSD เข้าลงนามสัญญาซื้อขายไฟฟ้าและน้ำเย็นระยะยาว กับบริษัท วัน แบงค็อก เพื่อจำหน่ายกระแสไฟฟ้าขนาดกำลังผลิตติดตั้งประมาณ 240 เมกะวัตต์ และน้ำเย็นขนาดกำลังผลิตติดตั้งประมาณ 36,000 ตันความเย็นให้แก่โครงการ วัน แบงค็อก เป็นเวลา 30 ปีโดยมีมูลค่าโครงการประมาณ 3,570 ล้านบาท
ทั้งนี้ โครงการ วัน แบงค็อก ตั้งอยู่บริเวณแยกวิทยุ-พระราม 4-สาทร มีขนาดพื้นที่รวม 104 ไร่ เป็นโครงการอสังหาริมทรัพย์แบบผสมผสาน (มิกซ์ยูส ) ได้เริ่มก่อสร้างตั้งแต่เดือน มิ.ย.2562 และมีกำหนดเปิดให้บริการในปี 2566